স্টাফ রিপোর্টার : ঢাকা বিশ্ববিদ্যালয়ের ইতিহাস বিভাগের শিক্ষক প্রফেসর সৈয়দ আনোয়ার হোসেন বলেছেন, সংলাপের মাধ্যমে সরকার ও ঐক্যফ্রন্টের নেতারা দীর্ঘদিন পর মুখোমুখি হয়ে কথা বলেছেন। এক সাথে নৈশভোজ করেছেন। একে অপরকে যুক্তি দিয়ে ঘায়েল করার চেষ্টা করেছেন। আবার সংলাপ শেষে হাসিমুখে করমর্দন করেছেন। এটা খুব ভালো দিক। এর মাধ্যমে আমাদের দেশের রাজনৈতিক সংস্কৃতিতে দেশের দুই প্রধান দলের শীর্ষ নেতাদের মধ্যে যে দূরত্ব ছিল, তা অনেকটাই কমেছে। এখন সমঝোতার উদ্দেশ্যে যে সংলাপ শুরু হলো, সে জন্য উভয়পক্ষের উচিত একটা সমঝোতায় পৌঁছানো। তিনি বলেন, ২১ আগস্ট গ্রেনেড হামলার কথা মনে পড়লে শুধু বর্তমান প্রধানমন্ত্রী কেন, আওয়ামী লীগের মাঠপর্যায়ের কোনো নেতাকর্মী বিএনপির নেতাদের সাথে আলোচনায় বসতে রাজি হবে না। আবার প্রধানমন্ত্রী যেভাবে বিএনপি চেয়ারপারসনের বাড়ির ফটক থেকে ফিরে এসেছেন, তাতে তিনিও ওই দলের নেতাদের সাথে সহজে বৈঠকে বসার কথা ছিল না। কিন্তু সবকিছু পেছনে ফেলে যেভাবে প্রধানমন্ত্রী বিএনপির নেতাদের সাথে হাসিমুখে কথা বলেছেন, এক সাথে নৈশভোজ করেছেন, তা অত্যন্ত ইতিবাচক। আমরা রাজনীতিতে এই ইতিবাচক ধারা অব্যাহত থাকা দেখতে চাই। সৈয়দ আনোয়ার হোসেন বলেন, সরকার ঐক্যফ্রন্টের সাত দফা দাবি পুরোপুরি মেনে নেবে না। কিন্তু দুই পক্ষ একটা ন্যূনতম সমঝোতায় পৌঁছতে পারে। এ ব্যাপারে উভয়পক্ষকে ছাড় দিতে হবে। সবচেয়ে বড় কথা, আসছে নির্বাচন অংশগ্রহণমূলক এবং অর্থবহ করার জন্য উভয়পক্ষের দায়িত্ব রয়েছে।